রিষড়ায় শুট আউট! গুলিবিদ্ধ যুবক

রিষড়া : ভর সন্ধ্যায় রিষড়ায় শুট আউট (Rishada shootout)! গুলিবিদ্ধ দীপক জয়সওয়াল নামের এক যুবক।  গুলিবিদ্ধ যুবকের অবস্থা আশঙ্কাজনক। আনা হল এসএসকেএমে (SSKM)। রিষড়া পুরসভার (Rishara municipality) সাত নম্বর ওয়ার্ড হেস্টিং মাঠের পিছনে সেগুন বাগান এলাকার ঘটনা। ঘটনাস্থলে উপস্থিত হন চন্দননগর পুলিশের ডিসি এসিপি রিষড়া থানার পুলিশ আধিকারীকরা।

স্থানীয় সূত্রে খবর, সন্ধ্যায় বাড়ির কাছেই ছিলেন দীপক। সেই সময় তিন থেকে চার জন দুষ্কৃতী এসে খুব কাছ থেকে গুলি করে চম্পট দেয়। তাদের মুখ ঢাকা ছিল। আহত যুবককে উদ্ধার করে শ্রীরামপুর ওয়ালস হাসপাতালে নিয়ে যাওয়া হয়। সেখান থেকে এসএসকেএম হাসপাতালে রেফার করা হয়।  চন্দননগর পুলিশ কমিশনার অমিত পি জাভালগি জানিয়েছেন, গুলিবিদ্ধ যুবক এর আগে একটি খুনের মামালায় অভিযুক্ত। দুষ্কৃতিদের খোঁজে তল্লাশি শুরু হয়েছে।পুরোনো শত্রুতার জেরে এই ঘটনা বলে অনুমান পুলিশের।

আরও পড়ুন: ৬০ পার করে প্রাথমিকে নিয়োগ পেলেন হুগলির প্রবীণরা

এর আগে গতকাল রাতে মুর্শিদাবাদের রানিনগরে শুটআউটের ঘটনা ঘটেছে। গুলিবিদ্ধ তৃণমূল কর্মী। গুলিবিদ্ধ ওই ব্যক্তির নাম মনোজকুমার মণ্ডল। বুধবার রাতে ঘটনাটি ঘটেছে মুর্শিদাবাদের রানিনগর থানার বর্ডার পাড়ার ৫১ গ্রামে। গুরুতর জখম অবস্থায় মনোজকে উদ্ধার করে মুর্শিদাবাদ মেডিক্যাল কলেজ হাসপাতালে ভর্তি করা হয়েছে। অভিযোগের তির বিজেপি আশ্রিত দুষ্কৃতীদের বিরুদ্ধে। পুলিশ সূত্রে জানা গিয়েছে, মনোজের পেটে গুলি লেগেছে। ঘটনায় গ্রেফতার করা হয়েছে একজনকে।

আরও অন্য খবর দেখুন